ET Euroopa Liidu Teataja C 283/5

Kokkuvõte komisjoni otsusest,

10. juuli 2013,

Euroopa Liidu toimimise lepingu artikli 101 ning EMP lepingu artikli 53 kohase menetluse kohta

(Juhtum AT.39748 – Autode juhtmekimbud)

(teatavaks tehtud numbri C(2013) 4222 (final) all)

(Ainult ingliskeelne tekst on autentne)

2013/C 283/05

10. juulil 2013 võttis komisjon vastu otsuse Euroopa Liidu toimimise lepingu artikli 101 ja EMP lepingu artikli 53 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) Otsuses käsitletakse viit eraldi rikkumist seoses juhtmekimpude tarnimisega autotootjatele Toyota, Honda, Nissan ja Renault (2 rikkumist) ning on adresseeritud järgmistele ettevõtjatele: i) Sumitomo (2); ii) Yazaki (3); iii) Furukawa (4); iv) SYS (5) ja v) Leoni (6). Juhtmekimp on komplekt, mis on koostatud kaablitest, mille kaudu edastatakse signaale või elektrivoolu ning mis ühendavad arvuteid erinevate auto sisse ehitatud osadega ning mis on mõeldud konkreetsetele sõidukitele ja platvormidele.

2. JUHTUMI KIRJELDUS

2.1. Menetlus

(2) Sumitomo trahvidest vabastamise taotluse ja Furukawa leebema kohtlemise taotluse järel korraldas komisjon 2010. aasta veebruaris ootamatud kontrollkäigud, mille järel Yazaki ja SYS taotlesid leebemat kohtlemist.

(3) Komisjon algatas menetluse 3. augustil 2012. 28. augustil 2012 esitas Leoni leebema kohtlemise taotluse. Arutelud kokkuleppe sõlmimiseks toimusid vahemikus 25. septembrist 2012–14. maini 2013. Seejärel esitasid kartelliosalised komisjonile ametliku taotluse sõlmida kokkulepe vastavalt määruse (EÜ) nr 773/2004 artikli 10a lõikele 2. 31. mail 2013 võttis komisjon vastu oma vastuväited. Kõik osalised kinnitasid, et nende sisu vastas nende esitatud tõenditele, ja lubasid jätkata kokkuleppemenetluses osalemist. Konkurentsi piiravat tegevust ja turgu valitsevat seisundit käsitlev nõuandekomitee esitas heakskiitva arvamuse 5. juulil 2013. Komisjon võttis otsuse vastu 10. juulil 2013.

2.2. Adressaadid ja rikkumise kestus

(4) Järgmised ettevõtjad on osundatud ajavahemikel rikkunud aluslepingu artiklit 101 ja EMP lepingu artiklit 53, mis mõjutas juhtmekimpude tarnimist Toyotale: — Sumitomo ja Yazaki alates 6. märtsist 2000 kuni 5. augustini 2009; — Furukawa alates 24. septembrist 2002 kuni 20. oktoobrini 2005.

(5) Järgmised ettevõtjad on osundatud ajavahemikel rikkunud aluslepingu artiklit 101 ja EMP lepingu artiklit 53, mis mõjutas juhtmekimpude tarnimist Hondale: — Sumitomo ja Yazaki alates 5. märtsist 2001 kuni 7. septembrini 2009; — Furukawa alates 5. märtsist 2001 kuni 31. märtsini 2009.

(6) Sumitomo ja Yazaki on rikkunud aluslepingu artiklit 101 ja EMP lepingu artiklit 53 seoses juhtmekimpude tarnetega Nissanile (B-platvorm) alates 14. septembrist 2006 kuni 16. novembrini 2006.

(7) Sumitomo ja SYS on rikkunud aluslepingu artiklit 101 ja EMP lepingu artiklit 53 seoses juhtmekimpude tarnetega Renault'le (W95-platvorm) alates 28. septembrist 2004 kuni 13. märtsini 2006.

(8) Järgmised ettevõtjad on osundatud ajavahemikel rikkunud aluslepingu artiklit 101 ja EMP lepingu artiklit 53, mis mõjutas juhtmekimpude tarnimist Renault'le (W52/98-platvorm): — Sumitomo alates 5. maist 2009 kuni 20. oktoobrini 2009; — SYS alates 26. maist 2009 kuni 22. detsembrini 2009; — Leoni alates 5. maist 2009 kuni 22. detsembrini 2009.

2.3. Rikkumise kokkuvõte

(9) Iga rikkumise puhul teavitasid selles osalenud kolme- ja/või kahepoolsete kontaktide teel üksteist oma hindadest ja muust tundlikust äriteabest lõppeesmärgiga kooskõlastada hindu ja juhtmekimpude tarneid.

(10) Rikkumised Toyota ja Honda puhul seonduvad mitmete hangetega, mis toimusid kooskõlastatud tegevuse ajal, sealhulgas kõigi hangetega tarneteks Euroopa tehastele. Rikkumised Nissani ja Renault' puhul seonduvad mõlema puhul ühe hankemenetlusega.

2.4. Parandusmeetmed

(11) Otsuses kohaldatakse trahvide määramise 2006. aasta suuniseid (7). Otsusega trahvitakse kõiki eespool punktides (4) kuni (8) nimetatud ettevõtjate asjaomaseid äriühinguid, välja arvatud ettevõtjat Sumitomo.

2.4.1. Trahvi põhisumma

(12) Müügi väärtus autotootjatega Toyota ja Honda seonduvate rikkumiste puhul on järgmine: — Sumitomo ja Yazaki: keskmine müük EMPs rikkumise viimase kolme majandusaasta jooksul; — Furukawa: Sumitomo ja Yazaki poolt EMPs toodetud samaväärse mudeli keskmise aastase müügi väärtuse suhtes kohaldatakse Furukawa protsendilist osakaalu Jaapani samaväärse mudeli puhul, mille puhul Furukawa osales EMPs toimepandud rikkumises.

(13) Autotootjaga Nissan seonduva rikkumise puhul määratakse müügi väärtus B-platvormile ehitatava tulevase „Euroopa”-mudeli juhtmekimpude mahu põhjal, lähtudes Nissani prognoosist B-platvormiga seondunud 2006. aasta rikkumise ajal, mis korrutatakse võitnud pakkumiste väärtusega.

(14) Autotootjaga Renault (W95-platvorm) seonduva rikkumise puhul määratakse müügi väärtus EMPs Renault'le müüdud juhtmekimpude mahu põhjal, lähtudes Renault' prognoosist rikkumise ajal, mis korrutatakse võitnud pakkumiste väärtusega.

(15) Renault' (W52/98-platvormi) müügi väärtus määratakse, jagades kolme ettevõtja vahel võrdselt EMPs Renault'le W52-mudeli jaoks müüdud juhtmekimpude koguväärtuse, mis on välja arvutatud Leoni võitnud pakkumise hinna põhjal ja mis korrutatakse Renault' poolt rikkumise toimepanemise ajal prognoositud juhtmekimpude mahuga.

(16) Trahvi põhisummaks määratakse kõigi viie rikkumise puhul 16 % eespool punktides (12) kuni (15) kindlaks määratud müügi väärtusest.

(17) Põhisumma korrutatakse rikkumises osalemise aastate arvuga, et täielikult arvestada iga ettevõtja rikkumises osalemise kestust.

2.4.2. Põhisumma kohandamine

2.4.2.1. 2006. aasta leebema kohtlemise teatise kohaldamine

(18) Sumitomo vabastatakse trahvidest kõigi rikkumiste puhul. Muude ettevõtjate trahve vähendati järgmiselt: Yazaki: autotootjatega Toyota ja Honda seonduvate rikkumiste puhul 30 %; autotootjaga Nissan seonduva rikkumise puhul 50 %; Furukawa: autotootjatega Toyota ja Honda seonduvate rikkumiste puhul 40 %; SYS: autotootjaga Renault (W95-platvorm) seonduva rikkumise puhul 45 % ja autotootjaga Renault (W52/98-platvorm) seonduva rikkumise puhul 40 %; ning Leoni: autotootjaga Renault (W52/98-platvorm) seonduva rikkumise puhul 20 %.

2.4.2.2. Kokkuleppemenetluse läbiviimist käsitleva teatise kohaldamine

(19) Ettevõtjatele Yazaki, Furukawa, SYS ja Leoni määratud trahve vähendatakse kokkuleppemenetlust käsitleva teatise kohaldamise tulemusena iga vastava rikkumise puhul 10 %.

3. OTSUSEGA MÄÄRATUD TRAHVID

(20) Autotootjaga Toyota seonduva rikkumise eest määratakse järgmised trahvid: — Sumitomo Electric Wiring Systems (Europe) Ltd ja Sumitomo Electric Industries Ltd solidaarselt: 0 eurot; — Yazaki Europe Ltd ja Yazaki Corporation solidaarselt: 95 149 000 eurot; — Furukawa Electric Co. Ltd: 2 483 000 eurot.

(21) Autotootjaga Honda seonduva rikkumise eest määratakse järgmised trahvid: — Sumitomo Electric Wiring Systems (Europe) Ltd ja Sumitomo Electric Industries Ltd solidaarselt: 0 eurot; — Yazaki Europe Ltd ja Yazaki Corporation solidaarselt: 29 812 000 eurot; — Furukawa Automotive Systems Inc. ja Furukawa Electric Co. Ltd solidaarselt: 1 532 000 eurot.

(22) Autotootjaga Nissan seonduva rikkumise eest määratakse järgmised trahvid: — Sumitomo Electric Industries Ltd: 0 eurot; — Yazaki Corporation: 380 000 eurot.

(23) Autotootjaga Renault (W95-platvorm) seonduva rikkumise eest määratakse järgmised trahvid: — Sumitomo Electric Wiring Systems (Europe) Ltd ja Sumitomo Electric Industries Ltd solidaarselt: 0 eurot; — S-Y Systems Technologies France SAS ja S-Y Systems Technologies Europe GmbH solidaarselt: 10 123 000 eurot.

(24) Autotootjaga Renault (W52/98-platvorm) seonduva rikkumise eest määratakse järgmised trahvid: — Sumitomo Electric Wiring Systems (Europe) Ltd ja Sumitomo Electric Industries Ltd solidaarselt: 0 eurot; — S-Y Systems Technologies France SAS ja S-Y Systems Technologies Europe GmbH solidaarselt: 934 000 eurot; — Leoni Wiring Systems France SAS ja Leoni AG solidaarselt: 1 378 000 eurot.

(1) EÜT L 1, 4.1.2003, lk 1.

(2) Asjaomased ettevõtjad on Sumitomo Electric Wiring Systems (Europe) Ltd ja Sumitomo Electric Industries Ltd.

(3) Asjaomased ettevõtjad on Yazaki Europe Ltd ja Yazaki Corporation.

(4) Asjaomased ettevõtjad on Furukawa Automotive Systems Inc ja Furukawa Electric Co. Ltd.

(5) Asjaomased ettevõtjad on S-Y Systems Technologies France SAS ja S-Y Systems Technologies Europe GmbH.

(6) Asjaomased ettevõtjad on Leoni Wiring Systems France SAS ja Leoni AG.

(7) ELT C 210, 1.9.2006, lk 2.